b'\n_START_ARTICLE_\nP.S. Kr\xc3\xb8yer\n_START_SECTION_\nLiv og v\xc3\xa6rk\n_START_PARAGRAPH_\nKr\xc3\xb8yer viste tidligt evner som tegner, bl.a. illustrerede han en af sin plejefaders marinpublikationer i begyndelsen af 1860\'erne._NEWLINE_I \xc3\xa5rene 1864-70 studerede han p\xc3\xa5 Det Kongelige Danske Kunstakademi \xe2\x80\x93 og i 1873 fik han guldmedalje og et stipendium._NEWLINE_Senere i 1870\'erne opholdt han sig meget i Hornb\xc3\xa6k, hvor han arbejdede udend\xc3\xb8rs sammen med andre malere. Han rejste til Tyskland og Frankrig, hvor han arbejdede og studerede i flere \xc3\xa5r. I 1878 rejste han til Spanien og Italien, hvor han bes\xc3\xb8gte Firenze, Siena og Rom. Her malede han det store og kontroversielle socialrealistiske v\xc3\xa6rk, "Italienske landsbyhattemagere" (Den Hirschsprungske Samling), som gjorde ham ber\xc3\xb8mt p\xc3\xa5 Parisersalonen  d\xc3\xa9t \xc3\xa5r, men som vakte stor forargelse, da det blev vist i Danmark. Man  fandt motivet med de svedende og beskidte hattemagere frast\xc3\xb8dende. _NEWLINE_Et m\xc3\xb8de i Paris med \xc3\xa6gteparret Anna Ancher og Michael Ancher gjorde, at han rejste til Skagen for f\xc3\xb8rste gang i 1882. Herefter blev det fremover sommer i Skagen, og begrebet: Skagensmalerne blev skabt med ham som midtpunkt.\n_START_SECTION_\nFriluftmaleriet\n_START_PARAGRAPH_\nI l\xc3\xb8bet af 1800-tallet  blev friluftsmaleriet en selvst\xc3\xa6ndig kunstnerisk praksis, og i  1870\xe2\x80\x99erne blev de franske impressionister kendt for spontane skitser  efter naturen._NEWLINE_Af friluftsmalere der inspirerede kan n\xc3\xa6vnes L\xc3\xa9on Germain Pelouse, Alexandre Defaux, Jean Baptiste Antoine Guilleminet og Ernest Ange Duez. Sidstn\xc3\xa6vnte havde malet et portr\xc3\xa6t af maleren Ulysse Butin, der sidder p\xc3\xa5 stranden i gr\xc3\xa5vejr og maler. Dette portr\xc3\xa6t har sandsynligvis inspireret Kr\xc3\xb8yer til hans selvportr\xc3\xa6t fra 1888 et bestillingsv\xc3\xa6rk til Galleria degli Uffizi, hvor han er optaget som en af f\xc3\xa5 danske malere. Dette v\xc3\xa6rk findes i mange kopier og forfalskninger._NEWLINE_I  1880 i Paris besluttede Kr\xc3\xb8yer at tage forbi Torino p\xc3\xa5 anbefaling af Laurits Tuxen, for at se malerier af Francesco Paolo Michetti, der var fem  malerier fra Michettis h\xc3\xa5nd, is\xc3\xa6r to billeder, Muslingefisker. Adriaterhavet. 1877 og Et indtryk fra Adriaterhavet. 1880, billeder med badende og fiskere i vandkanten, gjorde stor indtryk p\xc3\xa5 Kr\xc3\xb8yer, der senere malede billeder af samme karakter, nemlig badescenerne fra Skagen Strand._NEWLINE_Maleriet Sommeraften ved Skagen S\xc3\xb8nderstrand blev i 2005 konserveret, under dette arbejde fandt man sandskorn i oliemalingen over hele maleriet, dette tyder alts\xc3\xa5 p\xc3\xa5 at Kr\xc3\xb8yer har haft maleriet med p\xc3\xa5 stranden under udf\xc3\xb8relsen af maleriet. For selv med et maleri af denne st\xc3\xb8rrelse (100 x 150 cm) var det vigtigt for Kr\xc3\xb8yer at udf\xc3\xb8re arbejdet som friluftsmaleri, n\xc3\xa5r det gjaldt landskabet, Anna Ancher og Marie Kr\xc3\xb8yer har han sandsynligvis malet efter fotografi, der findes to fotografier af damerne g\xc3\xa5ende ved vandkanten p\xc3\xa5 stranden.\n_START_SECTION_\n\xc3\x86gteskab\n_START_PARAGRAPH_\nI for\xc3\xa5ret 1889 blev han forlovet med den unge kunststuderende Marie Triepcke og holdt bryllup p\xc3\xa5 Kr\xc3\xb8yers f\xc3\xb8dselsdag hos svigerfor\xc3\xa6ldrene i Tyskland. Bryllups-  og studierejse gik til Italien og varede i over to \xc3\xa5r. Ogs\xc3\xa5 Marie var  maler, og trods mindre sygdom blev rejsen en stor personlig og  kunstnerisk oplevelse for det nygifte par. _NEWLINE_I 1890\'erne var Skagen i centrum, og i 1894 overtog \xc3\xa6gteparret et hus i Skagen Plantage, som blev d\xc3\xb8bt Kr\xc3\xb8yers Hus.  Nogle af hans mest sp\xc3\xa6ndende malerier blev til her, bl.a. forskellige  motiver af sommeraftener ved Skagen strand. Han malede desuden et v\xc3\xa6ld  af portr\xc3\xa6tter, hvilket gjorde ham til en velst\xc3\xa5ende kunstner._NEWLINE_Kr\xc3\xb8yer var i stigende grad manisk, og det sled h\xc3\xa5rdt p\xc3\xa5 hans omgivelser.\n_START_SECTION_\nVinterbolig\n_START_PARAGRAPH_\nKr\xc3\xb8yer og Marie fik i 1897 opf\xc3\xb8rt en villa i Bergensgade 10, K\xc3\xb8benhavn, tegnet af arkitekt Ulrik Plesner.\n_START_SECTION_\nHugo \xe2\x80\x93 den svenske forf\xc3\xb8rer\n_START_PARAGRAPH_\nFra 1886 til 1904 blev Kr\xc3\xb8yer behandlet med kviks\xc3\xb8lv  og blev syg og mistede n\xc3\xa6sten synet p\xc3\xa5 venstre \xc3\xb8je, kviks\xc3\xb8lvbehandling  var dengang en form for en universalbehandling og kunne ogs\xc3\xa5 bruges mod syfilis,  hvad Kr\xc3\xb8yer fejlede vides ikke med sikkerhed, han kunne m\xc3\xa5ske have  arvet sin mors kronisk maniodepressiv psykose, som i dag er betegnes som  bipolar affektiv lidelse._NEWLINE_Det  var h\xc3\xa5rdt for Marie og den lille familie. Derfor rejste Marie ind i  mellem v\xc3\xa6k. P\xc3\xa5 en af disse rejser, som gik til Italien, m\xc3\xb8dte hun i 1902  den unge, svenske, komponist Hugo Alfv\xc3\xa9n, som hun forelskede sig i._NEWLINE_Kr\xc3\xb8yer  ville ikke skilles fra Marie, selv om hun var sammen med en anden mand.  Han h\xc3\xa5bede, at hun en dag ville komme tilbage til ham. Men f\xc3\xb8rst da  Marie ventede Alfv\xc3\xa9ns barn efter tre \xc3\xa5r, gik Marie alligevel helt fra  Kr\xc3\xb8yer og flyttede sammen med Alfv\xc3\xa9n._NEWLINE_Kr\xc3\xb8yer blev flere gange indlagt p\xc3\xa5 hospital som sindslidende i Middelfart.  Alligevel fuldendte han et storsl\xc3\xa5et maleri: "Skt. Hansblus p\xc3\xa5 Skagens  Strand" i 1906. Dette billede viser bagest, foran b\xc3\xa5den, Marie Kr\xc3\xb8yer  sammen med Hugo Alfv\xc3\xa9n samt en lang r\xc3\xa6kke andre kulturpersonligheder.  Kr\xc3\xb8yers sygdom tog imidlertid til, og han d\xc3\xb8de i 1909 i Skagen og blev  begravet p\xc3\xa5 Skagen kirkeg\xc3\xa5rd._NEWLINE_Henrik Pontoppidan har skrevet om Marie og PS Kr\xc3\xb8yer i De D\xc3\xb8des Rige.\n_START_SECTION_\nMalerier i udvalg\n_START_PARAGRAPH_\nI H.Chr. Christensens P.S. Kr\xc3\xb8yer, 23.juli 1851-20. november 1909, Fortegnelse over hans oliemalerier fra 1923 er i alt registreret 803 oliemalerier._NEWLINE_Kr\xc3\xb8yer havde en evne til at komponere gruppeportr\xc3\xa6tter p\xc3\xa5 de store l\xc3\xa6rreder i alt blev det til fem store l\xc3\xa6rreder fylder hver is\xc3\xa6r mellem 2 \xc2\xbd og 14 kvadratmeter.'